- Det var samme følelse, som når man tager VR-briller på. Jeg var helt opslugt af denne her magiske verden inde i spillet. Det er så stort, og jeg brugte stort set al min tid på at blive god til det.

Det første, Signe Jørgensen gjorde om morgenen, var at logge ind i 'World of Warcraft'. Og da lederen af hendes guild skulle være far, blev Signe Jørgensen konstitueret guild-leder.

- Jeg glemte helt at have selvmedlidenhed over min dårlige tilværelse. Der fulgte nemlig en masse ansvar med overfor alle de andre i gruppen. Det var min opgave at koordinere, når vi skulle på raids, hvor vi var op til 40 mennesker, der skulle samarbejde om at nedlægge en stor boss, siger Signe Jørgensen, der vurderer, at hun nogle dage godt kunne bruge 16 timer om dagen på at spille.

Giftede sig med virtuel ven

De tætte relationer, der opstod mellem Signe Jørgensen og hendes medspillere, var også en medvirkende faktor til, at hun fik det bedre og bedre, som tiden gik med at være dedikeret til spillet.

Når de skulle mødes i spillet og bekæmpe de onde kræfter i 'World of Warcraft', foregik det altid på weekendaftener. Og når Isisra var logget på, var Signe Jørgensen højere agtet, end hun havde oplevet i sit tidligere liv som forsidepige.